**MTÜ Eesti Pimedate Liidu juhatuse koosoleku**

**PROTOKOLL nr 8**

Toimumiskoht: Raua 1, 10124 Tallinn.

Kuupäev: 10.12.2015. Koosolek algas kell 11 ja lõppes kell 13.

Koosoleku juhatajaks valiti juhatuse esimees Ago Kivilo.

Koosoleku protokollijaks valiti juhatuse assistent Kerli Tennosaar.

Koosolekul osalesid juhatuse liikmed Ago Kivilo, Juta Adams, Maimu Guzikova, Priit Kasepalu, Jakob Rosin ja Tiina Tamm. Puudus Monica Lõvi. 7 juhatuse liikmest osales 6, seega oli koosolek otsustusvõimeline.

Juhatuse koosolekust võtsid osa EPLi tegevjuht Mari Sepp ja juhatuse assistent Kerli Tennosaar.

**Juhatuse koosoleku päevakord:**

1. Kohtumine Töötukassa juhatuse esimehe Meelis Paaveliga ja juhatuse liikme Pille Liimaliga, et arutada nägemispuudega inimestele kaitstud töö korraldamise võimalusi.
2. Tegevus ajavahemikul 20. oktoober kuni 9. detsember 2015.
3. EPLi üldkoosoleku päevakorra ja aja arutelu (2016. a tegevuskava ja eelarve).
4. Kirjad ja info.

**Juhatus kinnitas koosoleku päevakorra 6 poolthäälega.**

1. **päevakorrapunkt**

**Kohtumine Töötukassa juhatuse esimehe Meelis Paaveliga ja juhatuse liikme Pille Liimaliga, et arutada nägemispuudega inimestele kaitstud töö korraldamise võimalusi**

Meelis Paavel tänas Eesti Pimedate Liitu tiheda ja sisuka koostöö eest. Ta avaldas lootust, et koostöö niisama hästi jätkub, sest ilma katusorganisatsioonide panuseta pole võimalik töövõimereformi edukalt teha. Meelis Paavel tõi välja, et Töötukassa poole pole pöördunud piisavalt kliente, kellele kaitstud tööd pakkuda. Pille Liimal ütles, et nägemispuudega kliente on Töötukassa saanud aidata ka muude teenustega. Ta palus liikmesühingutel julgustada nägemispuudega inimesi Töötukassa poole pöörduma.

Pille Liimal täpsustas, et nad näevad kaitstud tööga seonduvat laiemalt. Igal inimesel, olenemata puude olemasolust ja liigist, on omad eripärad (haridus, oskused, soovid). Töötukassa hinnangul peaks kaitstud töö sisaldama 3 etappi: 1) ettevalmistus, väljaõpe; 2) kaitstud töö (palk, sobiv tempo ja töömaht, juhendaja abi); 3) iseseisev töö (võimalik, et tugiisikuga). Tegevusi peaks olema vähemalt 5. Kaitstud töö teenuse pakkuja peab aitama nägemispuudega inimesel otsida n-ö päristöökohta, mis talle sobib. Oluline on, et kaitstud töö poleks nägemispuudega inimese jaoks ainus töövõimalus. Tähtis on ka teiste ettevõtete valmisolek nägemispuudega inimest tööle võtta. Pille Liimali sõnul näitab Töötukassa kogemus, et nägemispuudega inimeste töölerakendumine on tavainimestega võrdne, neil on niisama head väljavaated tööle saada kui teistel.

Töötukassal on 2016. aastast uus toetus, töölesõidutoetus neile inimestele, kes puude tõttu ei saa ühistransporti kasutada. Iga tööpäeva eest makstakse 93 senti kilomeetri kohta, kuus kuni 300 eurot. Ei küsita, mis sõiduvahendit kasutatakse. Varasem toetus oli 255 eurot 3 aasta jooksul tööga seotud lisakulude katteks. Seda toetust ei saa enam sõidukuludeks taotleda. Hüvitatakse ka saatja sõidukulu sel ajal, kui puudega inimene õpib töötee selgeks. Toetust makstakse kuludokumentide alusel. 26 eurot on päeva piir 6 kuu eest 3 aasta jooksul.

**Lepiti kokku, et Töötukassa kohtub kaitstud töö võimalike pakkujate (Hariner, Epitar, Visiitplus) esindajatega jaanuaris 2016.**

1. **päevakorrapunkt**

**Tegevus ajavahemikul 20.10–09.12.2015**

25.–28. oktoobrini osales Jakob Rosin Euroopa Pimedate Liidu peaassambleel Londonis (lisa 1).

27. oktoobril toimus EPLi matkapäev Peipsi äärde. Külastati Peipsimaa külastuskeskust, Varnja palvelat ja Alatskivi lossi.

29. oktoobril osalesid Priit Kasepalu, Tartu Emajõe Kooli rehabilitoloog Anne Kõiv ja Lõuna-Eesti Pimedate Ühingu liige Anneli Timpmann Tartus Dorpati konverentsikeskuses Sotsiaalministeeriumi juures tegutseva ligipääsetavuse nõukogu koosolekul. Anne Kõiv esines ettekandega „Nägemispuudega inimestele ligipääsetav keskkond”.

3. novembril õnnitlesid Ago Kivilo, Priit Kasepalu ja Mari Sepp Põhja-Eesti Pimedate Ühingu esimeest Janne Jervat juubeli puhul.

4. novembril kohtusid Ago Kivilo ja Mari Sepp jurist Kersti Kaasikuga, tehti dokumentide revisjon.

6. novembril kohtusid Ago Kivilo ja Mari Sepp EPLi uue töötaja, juhatuse assistendi kandidaadi Kerli Tennosaarega. Kerli Tennosaar alustas EPLis tööd 23. novembril.

10. novembril osalesid Ago Kivilo, Priit Kasepalu ja Monica Lõvi Eesti Puuetega Inimeste Koja üldkoosolekul.

16. novembril andis Priit Kasepalu Põhja-Eesti Pimedate Ühingu juhatuse koosolekul ülevaate Eesti Pimedate Liidu tööst 2015. aastal.

23. novembril kohtus Ago Kivilo Laki 7 rentnikega.

23. novembril toimus infolehe Valguse Kaja toimetuse koosolek.

25. novembril kohtus Ago Kivilo Pärnus Pärnu Pimedate Ühingu esindajatega. Toimus Pärnu Õppe-Tootmiskombinaadi veteranide kokkutulek.

26. novembril osales Mari Sepp Sotsiaalministeeriumis vabariikliku abivahendite komisjoni koosolekul.

1. detsembril korraldas EPL Tallink City hotellis Balti Komitee kohtumise. Osalesid Ago Kivilo, Priit Kasepalu, Monica Lõvi, Mari Sepp ja Kerli Tennosaar.

2. detsembril toimus SpaceX sündmuskeskuses Eesti Puuetega Inimeste Koja aastakonverents teemal „Puudega inimesed kutse- ja kõrghariduses ehk mis saab pärast põhikooli?”. Esines Jakob Rosin, osalesid Priit Kasepalu, Mari Sepp ja Kerli Tennosaar.

2. detsembril osales Artur Räpp EPLi esindajana Penijõe mõisas Matsalu looduskeskuse püsiekspositsiooni rekonstrueerimist ja uuendamist ettevalmistava töörühma koosolekul.

3. detsembril kohtus Ago Kivilo Laki 7 rentnikega seoses talveks valmistumisega.

9. detsembril kohtusid Ago Kivilo, Priit Kasepalu ja Kerli Tennosaar Eesti Pimekurtide Tugiliidu tegevjuhi Raissa Keskkülaga, andsid üle tema töös nägemispuudega inimestega 40 aasta täitumist märkiva tänukirja ning tutvusid tugiliidu ja Tallinna Heleni Kooli tööga.

**Juhatus otsustas (poolt 6, vastu ja erapooletuid ei olnud):**

**võtta 20.10–09.12.2015 tegevuse info teadmiseks.**

1. **päevakorrapunkt**

**EPLi üldkoosoleku päevakorra ja aja arutelu**

**Juhatus otsustas (6 poolthäält, vastu ja erapooletuid ei olnud),** et Eesti Pimedate Liidu üldkoosolek võiks toimuda 2016. aasta esimeses kvartalis kirja teel (üldkoosoleku kirja teel läbiviimise vastu oli 1 juhatuse liige). Üldkoosoleku päevakord on 2016. aasta tegevuskava ja eelarve kinnitamine. Lepiti kokku, et järgmine juhatuse koosolek toimub esmaspäeval, 18. jaanuaril 2016 kl 11 Tallinnas Raua tn 1. Siis määratakse üldkoosoleku aeg.

1. **päevakorrapunkt**

**Kirjad ja info**

**Kirjad:**

1. Jakob Rosina kokkuvõte Euroopa Pimedate Liidu peaassambleel arutatust (lisa 1). Juhatus otsustas (poolt 6, vastu ja erapooletuid ei olnud) võtta info teadmiseks.
2. Eesti Pimedate Muuseumi rahalise nõude arestimise akt (lisa 2). Juhatus otsustas (poolt 6, vastu ja erapooletuid ei olnud) võtta akt teadmiseks.
3. Sülvi Sarapuu kiri EPLile (lisa 3). Juhatus otsustas (poolt 6, vastu ja erapooletuid ei olnud) Sülvi Sarapuule saata kiri soovitusega võtta ise otse ühendust EPLi liikmesühingute juhtidega, et saada projekti jaoks nägemispuudega inimeste otsekontaktid.
4. Ago Kivilo palus protokollida tema e-kirjas tehtud ettepaneku autasustada Pimedate Infoühingu Helikiri esimeest Guido Tarrastet 50. sünnipäeva puhul EPLi tänukirja ja meenega. Juhatus oli (poolt 5, vastu 1, erapooletuid ei olnud) Ago Kivilo ettepanekuga nõus.
5. Eesti Juhtkoerte Kasutajate Ühingu kiri Sotsiaalministeeriumile (lisa 4). Juhatus võttis kirja sisu teadmiseks.

**Info:**

* Mari Sepp teatas, et EPLi projekti raames toimub 22. detsembril Tallinnas teabepäev kogemusnõustaja tööst huvitatutele.
* Priit Kasepalu teatas, et Sotsiaalministeeriumi juures töötava ligipääsetavuse nõukogu järgmine koosolek toimub 2016. aasta jaanuari teisel poolel Pärnus. Juhatus soovitas teha selle koosoleku korraldajale ettepanek kutsuda Anne Kõiv tegema ettekande nägemispuudega inimestele ligipääsetava keskkonna kohta.
* Priit Kasepalu tegi ettepaneku kasutada juhatuse listi aktiivsemalt.
* Jakob Rosin tegi ettepaneku EPLi Facebooki-lehte võimendada, et see saaks jälgijaid juurde, ning lisada selle teenuse tasu 2016. aasta eelarvesse.

**Juhatus otsustas (poolt 6, vastu ja erapooletuid ei olnud) võtta info teadmiseks.**